Mozilla Foundation

**Mozilla Foundation** — амерыканская некамерцыйная арганізацыя, заснаваная ў ліпені 2003 года для падтрымкі і кіраўніцтва праектам Mozilla. Арганізацыя рэгулюе развіццё праекта, кіруе ключавой інфраструктурай і кантралюе гандлёвыя маркі і аўтарскія правы Mozilla. Mozilla Foundation знаходзіцца ў горадзе Маўнтын-В’ю ў Крамянёвай даліне.

Mozilla Foundation апісвае сябе як «некамерцыйную арганізацыю, якая спрыяе адкрытасці, інавацыям і ўдзелу ў Інтэрнэце». Mozilla Foundation кіруецца Маніфестам Mozilla, у якім пералічваюцца 10 прынцыпаў, якія, на думку Mozilla, «з’яўляюцца крытычна важнымі для таго, каб Інтэрнэт працягваў прыносіць карысць грамадскаму дабру, а таксама камерцыйным аспектам жыцця».

## Гісторыя 
23 лютага 1998 г. кампанія Netscape стварыла Mozilla Organization для каардынацыі распрацоўкі Mozilla Application Suite. У 2003 годзе тагачасны уласнік Netscape кампанія AOL рэзка скараціла свой удзел у Mozilla Organization, таму 15 ліпеня 2003 г. была заснаваная арганізацыя Mozilla Foundation, каб Mozilla магла выжыць без Netscape. Кампанія AOL дапамагла у першапачатковым стварэнні Mozilla Foundation: перадала апаратнае забеспячэнне і інтэлектуальную ўласнасць новай арганізацыі, наняла каманду з трох чалавек на працягу першых трох месяцаў існавання і далей ахвяравала 2 мільёны долараў на працягу двух гадоў.

## Даччыныя кампаніі 
### Mozilla Corporation 
3 жніўня 2005 г. Mozilla Foundation абвясціла аб стварэнні Mozilla Corporation, якая апісваецца як «падаткаабкладаемая даччыная кампанія, якая служыць некамерцыйным і грамадскім мэтам сваёй бацькоўскай кампаніі, Mozilla Foundation, і якая будзе адказваць за распрацоўку прадуктаў, маркетынг і распаўсюджванне прадуктаў Mozilla». У адрозненне ад Mozilla Foundation, Mozilla Corporation з’яўляецца камерцыйнай, што дае ёй значна большую свабоду ў атрыманні даходаў і бізнес-дзейнасці, якой яна можа займацца. З 2004 па 2014 гады большая частка даходаў паходзіла ад пагаднення з Google, якое прадугледжвала, што пошукавай сістэмай па змаўчанні ў вэб-браўзеры Firefox будзе Google Search. У лістападзе 2014 года Mozilla падпісала пяцігадовае партнёрства з Yahoo, у выніку чаго Yahoo! Пошук стала пошукавай сістэмай па змаўчанні для Firefox у ЗША. Яндэкс-пошук з’яўляецца стандартным для Firefox у Расіі, а Baidu ў Кітаі.

У лістападзе 2017 года Mozilla скасавала пагадненне з Yahoo на два гады раней, чым планавалася. Нягледзячы на тое, што рашэнню скасаваць пагадненне прыпісалі мноства фактараў, у тым ліку некаторыя згадкі аб зніжэнні даходаў Mozilla, верагодна, штуршок быў звязаны з нядаўнім набыццём Yahoo кампаніямі Verizon і Oath.

### Mozilla China 
Beijing Mozilla Online Ltd або Mozilla China — гэта камерцыйная даччыная кампанія Mozilla Foundation, якая дапамагае прасоўваць прадукты Mozilla у Кітаі. Была заснавана 4 сакавіка 2005 г.

### MZLA Technologies Corporation 
28 студзеня 2020 г. Mozilla Foundation абвясціла, што з гэтага часу Mozilla Thunderbird будзе распрацоўвацца яе даччыной кампаніяй MZLA Technologies Corporation, каб мець магчымасці прапаноўваць новыя прадукты і паслугі, а таксама атрымліваць прыбытак не толькі праз ахвяраванні.

## Спасылкі 
* Афіцыйны сайт

Катэгорыя:Арганізацыі, заснаваныя ў 2003 годзе
Катэгорыя:Mozilla